จับแก๊งปลอมภาษีหมื่นล้าน
กรมสรรพากรจับมือตำรวจ จับแก๊งผู้ขายใบกำกับภาษีปลอม 2 ราย ทำรัฐเสียหายนับพันล้านบาท
27 มี.ค. 2558

กรมสรรพากรจับมือตำรวจ จับแก๊งผู้ขายใบกำกับภาษีปลอม 2 ราย ทำรัฐเสียหายนับพันล้านบาท
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรร่วมกับตำรวจเศรษฐกิจจับกุมกลุ่มผู้ขายใบกำกับภาษีปลอม 2 กลุ่ม จับกลุ่มผู้กระทำผิดได้ 3 ราย เพื่อขายให้กับผู้ประกอบการรายอื่น ๆ ทั้งอสังหาริมทรัพย์และรับเหมาก่อสร้างจำนวนมาก เพื่อนำไปสร้างรายจ่ายให้มีกำไรน้อยจะได้เสียภาษีต่ำกว่าที่ควรเสียจริง
จากการตรวจสอบพบว่า มีการปลอมใบภาษีโดยไม่มีการประกอบการจริง 3,000-4,000 ล้านบาท ทำให้รัฐเสียหายจากการเก็บภาษีมูลค่าเพิ่ม และภาษีเงินได้นิติบุคคลรวมกันไม่ต่ำกว่า 1,000 ล้านบาท นอกจากนี้ยังพบใบกำกับภาษีปล่อมอีกกว่า 1 หมื่นใบ ที่ยังไม่ได้ขาย ซึ่งหากปล่อยถึงไว้จะทำให้ประเทศเสียหายจำนนวนมาก
"ยอดใบกำกับภาษีปลอมที่จับได้ 3,000-4,000 ล้านบาท เป็นส่วนหนึ่งที่มีการซื้อขายเพื่อให้กรมสรรพากรเชื่อว่ามีการประกอบการจริง ซึ่งกรมสรรพากรเชื่อว่ามีการซื้อขายใบกำกับภาษีปลอมสูงถึง 1 หมื่นล้านบาท เพราะผู้กระทำผิดดำเนินการมา 1-2 ปี แล้ว" นายประสงค์ กล่าว
นายประสงค์ กล่าวว่า กรมสรรพากรกำลังขยายผลเอาผิดกับผู้ที่ซื้อใบกำกับภาษี ซึ่งเบื้องต้นพบว่ามีกว่า 100 ราย โดยในช่วง 10 ปี ที่ผ่านมา กรมสรรพากรดำเนินการเอาผิดกับผู้ประกอบการที่ซื้อใบกำกับภาษีปลอมมาแล้วกว่า 1,000 ราย   
สำหรับ ผู้กระทำความผิดทั้งผู้ขายและผู้ซื้อ  มีโทษทางอาญาตามมาตรา 90/4(3) แห่งประมวลรัษฎากรมีโทษจำคุกตั้งแต่ 3 เดือนถึง 7 ปี จำคุกสูงสุดไม่เกิน 20 ปี และปรับตั้งแต่ 2,000 บาท ถึง 2 แสนบาท และโทษทางแพ่งที่ต้องรับผิดเบี้ยปรับ 2 เท่าของภาษีตามมาตรา 89 (6) และเงินเพิ่มตามมาตร 89/1